Ψήφισμα του Ευρωπαϊκού Κοινοβουλίου

της 22ας Απριλίου 2008

που περιέχει τις παρατηρήσεις που αποτελούν αναπόσπαστο τμήμα της απόφασης σχετικά με την απαλλαγή για την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2006, τμήμα IX — Ευρωπαίος Επόπτης Προστασίας Δεδομένων

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2006 [1],

έχοντας υπόψη τους τελικούς ετήσιους λογαριασμούς των Ευρωπαϊκών Κοινοτήτων για το οικονομικό έτος 2006 — τόμος I (C6-0370/2007) [2],

έχοντας υπόψη την ετήσια έκθεση του Ευρωπαίου Επόπτη Προστασίας Δεδομένων προς την αρμόδια για την απαλλαγή αρχή σχετικά με τους εσωτερικούς ελέγχους που πραγματοποιήθηκαν το 2006,

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2006 και τις ειδικές εκθέσεις του Ελεγκτικού Συνεδρίου, καθώς και τις απαντήσεις των οργάνων που ελέγχθηκαν [3],

έχοντας υπόψη τη δήλωση του Ελεγκτικού Συνεδρίου, σύμφωνα με το άρθρο 248 της συνθήκης ΕΚ, όσον αφορά την αξιοπιστία των λογαριασμών και τη νομιμότητα και κανονικότητα των υποκειμένων πράξεων [4],

έχοντας υπόψη το άρθρο 272 παράγραφος 10 και τα άρθρα 10, 274, 275 και 276 της συνθήκης ΕΚ,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων [5], και ιδίως τα άρθρα 50, 86, 145, 146 και 147,

έχοντας υπόψη το άρθρο 71 και το παράρτημα V του κανονισμού του,

έχοντας υπόψη την έκθεση της Επιτροπής Ελέγχου των Προϋπολογισμών (Α6-0094/2008),

1. επισημαίνει ότι, το 2006, ο Ευρωπαίος Επόπτης Προστασίας Δεδομένων (ΕΕΠΔ) είχε στη διάθεσή του πιστώσεις αναλήψεων υποχρεώσεων συνολικού ύψους 4138378 ευρώ (2005: 2840733 ευρώ), με ποσοστό χρησιμοποίησης 93,3 %·

2. σημειώνει ότι από τον έλεγχο του ΕΕΠΔ που διενήργησε το Ελεγκτικό Συνέδριο δεν προέκυψαν ουσιαστικές παρατηρήσεις όσον αφορά τον ΕΕΠΔ· επισημαίνει ότι, μετά την καθιέρωση της λογιστικής βάσει δεδουλευμένων με ισχύ από 1ης Ιανουαρίου 2005, οι οικονομικές καταστάσεις 2006 του ΕΕΠΔ φανερώνουν αρνητικό οικονομικό αποτέλεσμα για το έτος (1402513 ευρώ) και ταυτόσημα σύνολα ενεργητικού και παθητικού (23517 ευρώ)·

3. σημειώνει ότι στις 7 Δεκεμβρίου 2006 η συμφωνία διοικητικής συνεργασίας των Γενικών Γραμματέων της Επιτροπής, του Κοινοβουλίου και του Συμβουλίου, την οποία υπέγραψαν από κοινού με τον ΕΕΠΔ, παρατάθηκε για άλλα τρία έτη, αρχής γενομένης από την 16η Ιανουαρίου 2007·

4. επισημαίνει ότι, βάσει της ανωτέρω συμφωνίας συνεργασίας, ο διοικητικός χειρισμός όλων των αποστολών του ΕΕΠΔ πραγματοποιείται από το γραφείο πληρωμών της Επιτροπής και ότι εφαρμόζονται οι ίδιοι εσωτερικοί κανόνες για την επιστροφή των εξόδων παραμονής στο πλαίσιο αποστολής για τις δύο κατηγορίες του, τα δύο Μέλη και το προσωπικό·

5. σημειώνει με ικανοποίηση ότι οι διαδικασίες του εκ των υστέρων προκαταρκτικού ελέγχου και της έκδοσης τελικών γνωμοδοτήσεων από τον ΕΕΠΔ έχουν προχωρήσει σημαντικά και ότι η διορία της άνοιξης του 2007, που επιβλήθηκε από τον ΕΕΠΔ, έχει παρακινήσει τα θεσμικά και άλλα όργανα να εντείνουν τις προσπάθειές τους για την εκπλήρωση των υποχρεώσεων κοινοποίησης·

6. σημειώνει ότι, στις 7 Νοεμβρίου 2006, ο ΕΕΠΔ αποφάσισε να δημιουργήσει διάρθρωση εσωτερικού ελέγχου προσαρμοσμένη στις δραστηριότητες και απαιτήσεις του οργάνου·

7. επικροτεί την εκ μέρους του ΕΕΠΔ και του Βοηθού ΕΕΠΔ δημοσίευση, σε ετήσια βάση, δήλωσης των οικονομικών συμφερόντων τους, σε έντυπο παρόμοιο εκείνου που συμπληρώνουν κάθε χρόνο οι βουλευτές του Ευρωπαϊκού Κοινοβουλίου, που περιέχει πληροφορίες όπως οι σχετιζόμενες με τις δηλωτέες επαγγελματικές δραστηριότητες και οι επ’ αμοιβή θέσεις ή δραστηριότητες·

8. συγχαίρει τον ΕΕΠΔ για την απόφασή του της 12ης Σεπτεμβρίου 2007 να προσχωρήσει στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) [6] κατ’ εφαρμογή του συστήματος που δημιουργήθηκε με τον κανονισμό (ΕΚ) αριθ. 1073/1999 [7].

[1] ΕΕ L 78 της 15.3.2006.

[2] ΕΕ C 274 της 15.11.2007, σ. 1.

[3] ΕΕ C 273 της 15.11.2007, σ. 1.

[4] ΕΕ C 274 της 15.11.2007, σ. 130.

[5] ΕΕ L 248 της 16.9.2002, σ. 1.

[6] ΕΕ L 136 της 31.5.1999, σ. 15.

[7] Κανονισμός (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (ΕΕ L 136 της 31.5.1999, σ. 1).

--------------------------------------------------